**LĒMUMS**

Liepājā

|  |  |
| --- | --- |
| 2023. gada 20. aprīlī |  Nr.110/4(prot. Nr.4, 4.§) |

Par sabiedrisko pakalpojumu līguma

slēgšanu siltumapgādes jomā

Saskaņā ar Pašvaldību likuma 4. panta pirmās daļas 1. punktu viena no pašvaldības autonomajām funkcijām ir organizēt iedzīvotājiem siltumapgādes pakalpojumus. Saskaņā ar likuma “Par sabiedrisko pakalpojumu regulatoriem” 2. panta otrās daļas 1. punktu valsts regulē sabiedriskā pakalpojuma sniegšanu kā komercdarbību enerģētikas nozarē un saskaņā ar likuma “Par sabiedrisko pakalpojumu regulatoriem” 4. panta pirmo daļu sabiedrisko pakalpojumu sniedzējs ir tāds komersants, kurš regulējamās nozarēs sniedz sabiedriskos pakalpojumus noteiktā teritorijā un kura darbība tiek regulēta saskaņā ar šo likumu.

SIA “LIEPĀJAS ENERĢIJA” (turpmāk arī – kapitālsabiedrība) ir dibināta 2005. gadā un tās galvenais pamatdarbības veids ir siltumenerģijas ražošana, sadale, pārvade un realizācija Liepājas valstspilsētas pašvaldībā. Liepājas valstspilsētas pašvaldības līdzdalības apjoms kapitālsabiedrībā ir 39 procenti. Atbilstoši Publiskas personas kapitāla daļu un kapitālsabiedrību pārvaldības likuma 4. panta pirmajai daļai pašvaldība ir ieguvusi un saglabājusi līdzdalību kapitālsabiedrībā atbilstoši Valsts pārvaldes iekārtas likuma 88. pantam. Kapitālsabiedrība darbojas dabiskā monopola apstākļos un ir vienīgais uzņēmums, kas sniedz centralizētus siltumapgādes pakalpojumus Liepājas valstspilsētā, izmantojot savā īpašumā esošos siltumapgādes tīklus, tās pārvades un sadales trašu tīkls kopumā pārklāj visu Liepājas valstspilsētas teritoriju.

Atbilstoši Eiropas Komisijas 2011. gada 20. decembra lēmumam par Līguma par Eiropas Savienības darbību 106. panta 2. punkta piemērošanu valsts atbalstam attiecībā uz kompensāciju par sabiedriskajiem pakalpojumiem dažiem uzņēmumiem, kuriem uzticēts sniegt pakalpojumus ar vispārēju tautsaimniecisku nozīmi (turpmāk – Eiropas Komisijas lēmums) un Eiropas Komisijas 2011. gada 20. decembra paziņojumam par Eiropas Savienības atbalsta noteikumu piemērošanu kompensācijai, kas piešķirta par vispārējas tautsaimnieciskas nozīmes pakalpojumu sniegšanu, jebkura darbība, kas ietver preču un pakalpojumu piedāvāšanu tirgū, ir saimnieciska darbība, kurai tiek piemēroti Līguma par Eiropas Savienības darbību nosacījumi. Eiropas Komisijas lēmums paredz, ka sabiedrisko pakalpojumu sniedzējiem var tikt piešķirta kompensācija, t.i., atlīdzības maksājumi, ja ir izpildītas visas noteiktās prasības.

Lai nodrošinātu vispārīgās prasības un kārtību siltumapgādes pakalpojumu sniegšanā un lietošanā, kā arī prasības piesaistīto Eiropas Savienības fondu līdzekļu apguvei saistībā ar ieguldījumiem sabiedrisko pakalpojumu sniedzēja infrastruktūrā, ir nepieciešams noslēgt pakalpojumu līgumu par ekskluzīvu tiesību sabiedrisko siltumapgādes pakalpojumu sniegšanu ar kapitālsabiedrību, kura sniedz šo sabiedrisko pakalpojumu Liepājas valstspilsētas administratīvajā teritorijā.

Pamatojoties uz Pašvaldību likuma 4. panta pirmās daļas 1. punktu, likumu “Par sabiedrisko pakalpojuma regulatoriem”, Enerģētikas likuma 51. panta pirmo daļu, Komercdarbības atbalsta kontroles likumu, Eiropas Komisijas 2011. gada 20. decembra lēmumu Nr.2012/21/ES par Līguma par Eiropas Savienības darbību 106. panta 2. punkta piemērošanu valsts atbalstam attiecībā uz kompensāciju par sabiedriskajiem pakalpojumiem dažiem uzņēmumiem, kuriem uzticēts sniegt pakalpojumus ar vispārēju tautsaimniecisku nozīmi, izskatot Liepājas valstspilsētas pašvaldības domes pastāvīgās Pilsētas attīstības komitejas 2023. gada 13. aprīļa lēmumu (sēdes protokols Nr.4) un pastāvīgās Finanšu komitejas 2023. gada 13. aprīļa lēmumu (sēdes protokols Nr.4), Liepājas valstspilsētas pašvaldības dome **nolemj:**

 1. Noslēgt līgumu ar SIA “LIEPĀJAS ENERĢIJA”, vienotais reģistrācijas numurs 42103035386, par siltumapgādes sabiedrisko pakalpojumu sniegšanu.

2. Liepājas valstspilsētas pašvaldības izpilddirektora vietniekam (īpašumu jautājumos) kontrolēt lēmuma izpildi.

|  |  |
| --- | --- |
| Priekšsēdētājs | Gunārs Ansiņš |
| Nosūtāms: | Kapitālsabiedrībai, Juridiskajai daļai, Finanšu pārvaldei, Attīstības pārvaldei, Domes priekšsēdētāja birojam, Izpilddirektora birojam |